****

**Eesti Rahvusringhääling**

**Auditikomitee**

**2024. aasta tegevusaruanne**

Märts

2025

SISUKORD

[EESSÕNA 3](#_Toc194351594)

[AUDITIKOMITEE TEGEVUSE RAAMISTIK JA TÖÖKORRALDUS 4](#_Toc194351595)

[AUDITIKOMITEE LIIKMED 5](#_Toc194351596)

[AUDITIKOMITEE TEGEVUSKULUD 5](#_Toc194351597)

[KOOSOLEKUD JA TEEMAD 5](#_Toc194351598)

[AUDITIKOMITEE TEGEVUSVALDKONNAD 5](#_Toc194351599)

[I FINANTSTEGEVUSE KORRALDUSE JÄLGIMINE 5](#_Toc194351600)

[II VALITSEMISE, RISKIJUHTIMISE JA SISEKONTROLLI TÕHUSUS 6](#_Toc194351601)

[III RAAMATUPIDAMINE JA AUDIITORKONTROLL 8](#_Toc194351602)

[IV VÄLISAUDITEERIMINE 9](#_Toc194351603)

[V MUUD ÜLEVAATED 10](#_Toc194351604)

[VI AUDITIKOMITEE TÖÖKORRALDUS 10](#_Toc194351605)

[AUDITIKOMITEE LÕPPHINNANG 12](#_Toc194351606)

[Lisa 1. AUDITIKOMITEE TÖÖPLAANI TÄITMINE, 2024.a. 13](#_Toc194351607)

# EESSÕNA

Auditikomitee tegevus lähtub seadusega sätestatud raamistikust ning ERR-i kui avaliku sektori organisatsioonile seatud eesmärkidest. Käesolev aruanne annab ülevaate auditikomitee tegevusest 2024. aastal.

ERR-i tegevus vaadeldaval perioodil kulges süvenevate eelarvepiirangute tingimustes, mis nõudis tegevuste ümberkorraldamist ja kohandumist. Kuigi inflatsioon on alanenud, siis jätkuvalt kõrge hinnatase ja kasvavad kulud sunnivad piirama tegevusmahte. Sisendhindade tõusust tingitud kulusurve on teravdanud tähelepanu ERR-i pikaajalisele finantsilisele jätkusuutlikkusele ning vajaduse töötada välja uued rahastusmudelid ka seadusandlikul tasandil.

Aruandlusperioodi üheks olulisemaks sündmuseks oli uue telekompleksi ehitustööde algus. See toob lähiaastatel kaasa suureneva tähelepanu projekti finantsjuhtimisele ja sellega seotud tegevustele. Auditikomitee seisukohast oli tähtis ka välisaudiitorlepingu uuendamine – välisaudiitorina jätkab PricewaterhouseCoopers (PwC).

Auditikomitee on lähtunud oma töös seatud eesmärkidest, ekspertide teadmistest ning ERR-i kui avaliku sektori meediaorganisatsiooni huvidest. Kohtumised ERR-i juhtidega on süvendanud arusaama erinevate valdkondade toimimisest ning nõukogule on edastatud operatiivset teavet auditikomitees käsitletud teemade kohta.

Käesolev aruanne koondab ülevaate auditikomitee tegevusest peamiste funktsioonide lõikes. Aruanne on mõeldud ERR-i Nõukogu ja juhatuse liikmetele ning siseaudiitoritele, kuna tegemist on organisatsioonisiseseks kasutamiseks mõeldud teabega. Selle informatsiooni levimine väljaspool nimetatud isikute ringi võib ohustada ERR-i efektiivset toimimist ja ärisaladuse kaitset.

Auditikomitee tegevuse ja koosolekutel käsitletud teemadega seotud materjalid on kättesaadavad ERR-i elektroonilises dokumendihaldussüsteemis. Vajadusel, volituste ja konkreetsete eesmärkide raames, on auditikomitee valmis andma täiendavaid selgitusi aruandes kajastatud teemade kohta.

Soovin siinkohal avaldada tänu auditikomitee liikmetele Taavi Saatile ja Tõnis Vahesaarele nende professionaalsuse ja pühendumuse eest. Samuti tänan siseaudiitor Aili Lossi olulise panuse ja põhjaliku töö eest. Täname ka välisaudiitoreid sujuva ja efektiivse koostöö eest. Koostöö ERR-i juhatuse ning auditikomitee töösse kaasatud töötajatega on olnud ladus ja konstruktiivne.

ERR-ile loominguliste ja töiste eesmärkide täitumist soovides

Viktor Trasberg

Auditikomitee esimees

ERR-i nõukogu liige

# AUDITIKOMITEE TEGEVUSE RAAMISTIK JA TÖÖKORRALDUS

Auditikomitee tegevus on suunatud ERR-i eesmärkide ja organisatsiooniliste vajaduste toestamiseks ning tõhustamiseks. Eesti Rahvusringhäälingu auditikomitee tegevuse aluseks on *Audiitortegevuse seadus,* mis sätestab tema tegevuse kui „*nõuandva organina raamatupidamise, audiitorkontrolli, riskijuhtimise, sisekontrolli ja -auditeerimise, järelevalve teostamise ja eelarve koostamise valdkonnas ning tegevuse seaduslikkuse osas“ (§96).* ERR-i auditikomitee jälgib ja analüüsib nimetatud tegevuste raamistikku ja korraldust. Auditikomitee saab ülevaateid ERR-i kui organisatsiooni toimimisest, töökorralduse efektiivsusest ja võimalike riskide olemasolust. Nende alusel tehakse ettepanekuid juhatusele ja Nõukogule ERR-i ülesannete paremaks teostamiseks või konkreetsete puuduste likvideerimiseks.

Auditikomitee loodi ERR nõukogu juurde 2011. aastal (ERR-i nõukogu 21.12.2010.a otsus nr 3.1). Auditikomitee tegevusulatuse korraldamine on sätestatud töökorra ja tööplaaniga. Tööplaan koostatakse vastavuses auditikomitee üldiste ülesannete ja kohustustega, millele lisanduvad vajadusel muud olulised teemad, mis vajavad hinnangut auditikomitee poolt.

Käesoleva tegevusaruande aluseks on Töökorra versioon (kinnitatud Nõukogu poolt 8.12.2020) ja kinnitatud tööplaan 2024. aasta kohta.

Üldistatult on auditikomitee ülesanneteks *jälgida ja analüüsida*:

* *finantstegevuse korraldust;*
* *valitsemise riskijuhtimise ja sisekontrolli tõhusust;*
* *raamatupidamise aastaaruande või konsolideeritud aruande audiitorkontrolli protsessi;*
* *audiitorettevõtja ja seaduse alusel audiitorühingut esindava vandeaudiitori sõltumatust ja tegevuse vastavust seaduse nõuetele.*

Auditikomitee kohustuseks on anda nõukogule *soovitusi ja teha ettepanekuid:*

* *välisauditi teostaja valik ning ettepaneku tegemine audiitorettevõtja kinnitamiseks;*
* *siseaudiitoriga töölepingu sõlmimiseks või lõpetamiseks;*
* *probleemide ja ebatõhususe vältimiseks või kõrvaldamiseks organisatsioonis;*
* *vastavuse tagamiseks õigusaktide ja kutsetegevuse hea tavaga.*

Auditikomitee korraldab regulaarselt toimuvaid koosolekuid, mis on üks tema peamine töövorm (vaata ka 2024.a. tööplaani vormi Lisas 1). Töökoosolekutel osalevad peale auditikomitee liikmete ka siseaudiitor(id), ERR juhatuse liikmed ja teised kutsutud osalised, kes seostuvad käsitleva teemaga.

Oma tegevuse ja järelduste kohta esitab auditikomitee iga-aastase tegevusaruande, mille kinnitab ERR-i nõukogu.

Käesoleva, 2024. a. tegevusaruande osadeks on:

* *ülevaade auditikomitee tegevusest tema peamiste ülesannete lõikes;*
* *auditikomitee hinnangud ja järeldused läbiviidud sise- ja välisauditite ning seirete kohta;*
* *soovitused ja tähelepanekud , mis aitavad kujundada nõukogu hinnanguid ERR-i tegevuse usaldusväärsuse ning eesmärgipärasuse kohta;*

Tegevusaruande koostamisel on lähtutud auditikomitee tegevuse läbipaistvuse, eesmärgipärasuse ja sõltumatuse printsiipidest lähtudes.

# AUDITIKOMITEE LIIKMED

2024. aastal kuulusid auditikomitee koosseisu järgmised liikmed:

Viktor Trasberg, komitee esimees, (Eesti Lennuakadeemia, dotsent, *PhD*, majandus).

Taavi Saat, komitee liige (Eesti Raudtee AS, Riskijuhtimise ja siseauditi osakonna juhataja)

Tõnis Vahesaar, komitee liige (AS Luminor, valitsemiskorralduse vanemnõustaja)

# AUDITIKOMITEE TEGEVUSKULUD

Auditikomitee kulud 2024. aastal olid kokku 7,698eurot. See sisaldas auditikomitee liikmetele makstud töötasu koos tööjõumaksudega. Auditikomitee liikme töötasu (bruto) oli 160€ kuus.

# KOOSOLEKUD JA TEEMAD

2024. aastal toimus kokku seitse auditikomitee koosolekut vastavalt Auditikomitee töökorraga (alapunkt vähemalt üks kord kahe kuu jooksul) ja Nõukogu poolt kinnitatud tööplaaniga (Lisa 1. Auditikomitee tööplaani täitmine). Auditikomitee on saanud ülevaated ja põhjalikumad auditid kõikide *Tööeeskirjast* tulenevate valdkondade kohta. Esialgses tööplaanis kavandatud koosolekut novembris ei toimunud ning sellel kavandatud teemasid käsitletakse järgnevatel koosolekutel.

Tulenevalt koosolekute korralduslikust optimaalsusest, viidi koosolekud läbi hübriidvormis ehk nii ERR-is kohapeal kui ka samaaegselt veebikeskkonna *Zoom* vahendusel.

# AUDITIKOMITEE TEGEVUSVALDKONNAD

Alljärgnevalt on toodud auditikomitee funktsioonide lõikes 2024.a. toimunud peamised tegevused, arutelude all olnud teemad ja vastuvõetud otsused. Teemade käsitlemine koosolekute lõikes on toodud Lisa 1 tabelis. Mõned läbiviidud auditid ja seired on hõlmanud erinevaid auditikomitee tegevusvaldkondi ja seega alljärgnevalt näidatud ka vastava teemavaldkonna juures.

## I FINANTSTEGEVUSE KORRALDUSE JÄLGIMINE

ERR-i finantstegevuse korralduse jälgimine ja analüüs on seotud eelkõige alljärgnevate aspektidega:

* *likviidsuse juhtimine;*
* *maksejõulisuse tagamine;*
* *finantsdokumentide menetlemise korraldus;*
* *eelarveprotsesside korraldus, aruandlus ja järjepidevus;*
* *finantsriskide juhtimine;*
* *sise- ja välisaudiitori töö fookus ja ulatus ning läbiviidud auditite tulemuste hinnang*

Alljärgnevas tabelis on välja toodud finantstegevuse olulisemate aspektide jälgimine ja hinnangud:

|  |  |  |  |
| --- | --- | --- | --- |
| Koosoleku toimumine | Päevakorrapunkt | Esitlejad /  Kutsutud osalejad | Järeldused ja otsused |
| 04-04-2024 | ERR-i majandusaasta aruanne 2023.a. kohta | Juhatus | Auditikomitee käsitles ERR-i aastaaruannet, esitas täpsustavaid küsimusi ja sõnastas lõpphinnangu, milles väljendati jätkuvat muret ERR-i rahalise jätkusuutlikkuse üle, rõhutades, et ainuüksi tegevuskulude kokkuhoiuga ei ole võimalik tagada seadusest tulenevate eesmärkide kvaliteetset täitmist.  **Otsus**: ERR-i majandusaasta aruanne kiideti heaks. |
| 04-04-2024 | Välisaudiitori 2023. a. lõppauditi tutvustus ja arutelu | PWC audiitorid | Välisaudiitorid andsid ülevaate auditi tulemustest, tuues esile, et olulisi kontrolli nõrkusi ega märkimisväärseid vigu ei tuvastatud, kuid tähelepanu vajavad ostuarvete kinnitamise protsess ja tehingute piirmäärad. Arutleti ERR-i finantseerimismudeli, palgasurve, kulude kasvu ning tuleviku rahastusvõimaluste üle, rõhutades vajadust adekvaatse rahastuse ja sõltumatuse säilitamise järele.  **Otsus:** lõppaudit kiideti heaks. |
| 11-06-2024 | Ülevaade likviidsusest ja tegevustest (sh uue telemaja ehitusega seoses) | Joel Sarv (juhatuse liige) | Auditikomitee keskendus likviidsusele seoses uue telemaja ehitusega, kus ERR-i omaosalus, Kultuurkapitali toetus ja sildfinantseerimise laen tagaksid projekti rahastamise, eeldatava valmimisega 2028. aastaks. Arutleti laenulepingu kinnitamise, bilansimõjude ja hankehinna kujunemise üle, rõhutades vajadust tagada ERR-i jooksev tegevus ehitusprotsessi ajal.  **Otsus**: ERR-i likviidsus hinnati nõuetekohaseks ja informatsioon võeti teadmiseks. |
| 11-06-2024 | Informatsioon ERR-i uue rahastusmudeli väljatöötamisest | Juhatus | Arutleti ERR-i nõukogule esitatud rahastusmudeli üle. Oldi arvamusel, et ERR-i rahastamise fikseerimine suhtena maksutulusse või SKP-sse pole ilmselt võimalik.  **Otsus:** infomatsioon võeti teadmiseks. |

**Hinnang:** Auditikomitee on süsteemselt saanud informatsiooni finantstegevuse korraldusest ja finantsriskidest ning finantsinformatsiooni haldamise protsessidest. Peame ERR-i finantspositsiooni tugevaks ja likviidsuse juhtimist nõuetele vastavaks. ERR-i majandusaasta aruanne ja välisauditid kinnitasid rahalise jätkusuutlikkuse jälgimise, arutati uue telemaja ehituse rahastamist, likviidsuse tagamist ja ERR-i rahastusmudeli võimalikke lahendusi.

## II VALITSEMISE, RISKIJUHTIMISE JA SISEKONTROLLI TÕHUSUS

Valitsemise, riskijuhtimise ja sisekontrolli temaatikaga seoses on auditikomitee tähelepanu all järgmised aspektid:

* *sisekontrollisüsteemi komponentide ülesehitus, nende järjepidevus ja areng;*
* *ärikriitiliste protsesside mõistmine organisatsioonis;*
* *ärikriitiliste funktsioonide taasteplaanide olemasolu hinnang;*
* *riskihindamise raamistiku ja tulemuste hinnang;*
* *pettuste ennetamise tegevuste tõhusus;*
* *rikkumistest teavitamise mehhanismide tõhusus;*
* *siseaudiitori töö ulatus;*
* *sisekontrollisüsteemi järjepidevus*.

Auditikomitee on käsitlenud antud valdkonna aspekte, saanud informatsiooni ja analüüsinud olukorda allpooltoodud punktide raames.

|  |  |  |  |
| --- | --- | --- | --- |
| Koosoleku toimumine | Päevakorrapunkt | Esitleja/  Kutsutud osalejad | Järeldused ja otsused |
| 20-02-2024 | Siseaudiitori töökorralduslikud küsimused | Siseaudiitor Aili Lossi | Siseaudiitor andis ülevaate tegevustest. Arutati uute siseauditi standardite kasutuselevõtu üle.  **Otsus:** informatsioon võeti teadmiseks. |
| 20-02-2024 | Auditi „ERR toodetava sisu kvaliteedi hindamise protsessid“ arutelu | Siseaudiitor Aili Lossi | Siseaudiitor tutvustas auditi läbiviimise protsessi, rõhutades mõõdikute süsteemi kujundamist ja erinevate töötajate hinnangute kaasamist saadete kvaliteedi hindamisel. Arutleti kvaliteedi hindamise süsteemi toimimise, mõõdikute täpsustamise ja võimalike tulevaste muudatuste üle, leppides kokku, et auditi fookus on saadete kvaliteedi hindamise süsteemi toimivuse analüüsimisel.  **Otsus:** saadi ülevaade auditi ettevalmistamise käigust ja täpsustati auditi eesmärgid; auditi lõpparuanne valmib septembris. |
| 20-02-2024 | Informatsioon huvide deklareerimise kohta | Siseaudiitor Aili Lossi | Siseaudiitor Aili Lossi andis ülevaate majandushuvide deklaratsioonidest, millest 82 esitati korrektselt ja üks jäi nõuetekohaselt esitamata. Arutleti deklaratsioonide formaadi, deklarantide ringi ning ERR-i võimalike sammude üle juhul, kui töötaja keeldub deklaratsiooni esitamisest.  **Otsus:** informatsioon võeti teadmiseks. |
| 20-02-2024 | Siseaudiitori 2023. aasta tegevusaruande koostamise alused | Siseaudiitor Aili Lossi | Anti ülevaade tegevusaruannete formaadi ja sisu teemadel. Sooviti teha ülevaate mahtu kompaktsemaks.  **Otsus:** informatsioon võeti teadmiseks. |
| 04-04-2024 | Siseaudiitori 2023.a. tegevusaruanne | Siseaudiitor Aili Lossi | **Otsus**: analüüsiti toimunud tegevusi ja kinnitati tegevusaruanne. |
| 14-05-2024 | Auditi „Produktsiooni osakonna loomise eesmärkide täitmine 2023 aastal“ | Siseaudiitor Aili Lossi | Siseaudiitor andis ülevaate produktsiooniosakonna töökorralduse muudatustest, mille tulemusel on suurenenud efektiivsus, vähenenud kulud ja paranenud ressursside kasutus, samas kui riskid on vähenenud. Arutleti produtsentide rolli, kuluarvestuse muudatuste ja võimalike tulevikuarenduste üle, leides, et süsteemi edukust saab täpsemalt hinnata pooleteise aasta pärast.  **Otsus**: ülevaade kiideti heaks. |
| 27-08-2024 | Riskiregistri uuendamine | Siseaudiitor Aili Lossi | Siseaudiitor andis ülevaate riskiregistri uuendamisest, kus kriitiliste riskidena toodi esile veebisisu levitamise võimalikud seadusandlikud piirangud, IT-turvaintsidendid ja rahastusega seotud ebakindlus, samas kui mõned riskid, nagu töötingimuste ja kvaliteedi tagamisega seotud ohud, on vähenenud. Arutleti riskide hindamise ja maandamise seoste üle, rõhutades, et rahastuse piirangud mõjutavad kõiki riskivaldkondi, sealhulgas IT-arendusi ja ERR-i üldist toimimist.  **Otsus**: informatsioon võeti teadmiseks ja riskide tase aktsepteeritavaks. |
| 27-08-2024 | Ärikriitiliste protsesside ülevaade ja taasteplaanide olemasolu hindamine | Joel Sarv (juhatuse liige) Jaanus Lillenberg ITK direktor | Jaanus Lillenberg andis ülevaate ITK turvalisusest, rõhutades küberturvalisuse muutunud olukorda ja välisriikide sihitud küberrünnakute ohtu. Erik Roose tutvustas toimepidevust tagavaid koolitusi ja intsidentide ennetamise meetmeid. Arutleti IT-süsteemide ja füüsilise infrastruktuuri seotust, rahastuse mõju turvalisusele ning riskimaandustegevuste vajalikkust, eesmärgiga hoida ERR-i ITK süsteemide stabiilsust ja turvalisust.  **Otsus:** infomatsioon võeti teamiseks. Hetkel on toimepidevus tagatud ja küberrünnakutega saadakse hakkama, aga ohud on kasvamas, kui rahastus pole piisav. | |
| 15-10-2024 | Audit „Teabehalduskorra täitmine“ arutelu | Siseaudiitor  Aili Lossi | Siseaudiitor andis ülevaate teabehalduskorra olukorrast, tuues esile vajaduse suurema süsteemsuse järele, dokumendihalduse ja veebisisu eristamise ning töölepingute dokumentatsiooni täpsustamise. Arutleti arhiveerimise, dokumendikataloogide halduse ja juhtimisotsuste jaoks vajalike dokumentide säilitamise üle, rõhutades vajadust süsteemi korrastamiseks ja vastutusalade täpsustamiseks.  **Otsus:** audit kiideti heaks ja soovitati juhatusel süsteem vastavalt korrastada. | |
| 10-12-2024 | Audit:“Lepingute täitmise analüüs“ | Siseaudiitor  Aili Lossi | ERR-i lepingute sõlmimise ja täitmise protsessid on üldjoontes toimivad, kuid esineb mitmeid puudusi, mis vajavad parandamist. Eriti oluline on tõhustada juhtidepoolset järelevalvet, parandada dokumendihaldussüsteemi täpsust ning tagada lepingute korrektne vormistamine ja allkirjastamine. Audit kinnitab, et suuremate lepingutega seotud riskid on suures osas maandatud, kuid väiksema mõjuga lepingutes on parendusruumi.  **Otsus**: audit kiideti heaks. | |
| 10-12-2024 | ERR üksuste eesmärkide sätestamine ja kirjeldamine | Siseaudiitor Aili Lossi | Siseaudiitori koostatud ülevaade ERR-i struktuuriüksustest ja nende tegevustest aitab paremini mõista organisatsiooni funktsioone ning väärtusahelaid, pakkudes kasulikku teavet nii juhtidele kui ka töötajatele. Arutelu käigus tõstatati vajadus täpsustada üksuste funktsioone, ühtlustada nimetusi ja tuua struktuuris esile ka riskikohad ning auditikomitee. Dokument jääb avatuks, võimaldades organisatsioonil seda vajadusel täiendada ja arendada.  **Otsus:** audit kiideti heaks. | |
| 10-12-2024 | Siseaudiitori 2025. aasta tööplaan | Siseaudiitor Aili Lossi | **Otsus:** tööplaaan kiideti heaks. | |

**Hinnang:**

Auditikomitee käsitles riskijuhtimise ja sisekontrolli temaatikat süsteemselt kogu aasta vältel. Sellega seotud teemad on kõige suurema osakaaluga auditikomitee tegevusvaldkond. Riskide hindamise ja maandamise aspekte käsitles olemasoleva hindamismaatriksi (riskiregistri) alusel.

ERR-i siseaudiitor viis läbi mitmeid auditeid ja analüüse, keskendudes kvaliteedi hindamisele, riskide maandamisele ning lepingute täitmisele. Arutati organisatsiooni struktuuri, IT-turvalisust ja juhtimisprotsesside parandamist, rõhutades süsteemse lähenemise ja rahastuse olulisust. Kõik auditi tulemused ja tööplaanid kiideti heaks, tehes ettepanekuid tulevaste täiustuste jaoks.

## III RAAMATUPIDAMINE JA AUDIITORKONTROLL

Raamatupidamise korraldamise, aastaaruande koostamise ja audiitorkontrolli jälgimise ja analüüsi valdkonnas tuuakse esile järgmised aspektid:

* *majandustulemuste ja aastaaruande koostamise protsess;*
* *terviklikkuse, asjakohasuse ja õigeaegsuse saavutamise põhimõtted;*
* *majandustulemusi oluliselt mõjutavate protsesside arvestamine ja nendega seotud tegevused*
* *ERR-i vastavuse tagamine.*

Auditikomitee on saanud ülevaate vastavutest ja majandustulemusi mõjutada võivatest protsessidest.

|  |  |  |  |
| --- | --- | --- | --- |
| Koosoleku toimumine | Päevakorrapunkt | Esitleja/  Kutsutud osalejad | Järeldused ja otsused |
| 04-04-2024 | Välisaudiitori 2023. a. lõppauditi tutvustus ja arutelu | PWC audiitorid | Vt. eespool |
| 14-05-2024 | Nõuetele vastavused, vaidlused, seadusemuudatused | Liina Sulg (ERR-i õigus- ja teabehaldusosakonna juhataja | Kohtuvaidluste arv on püsinud stabiilsena, uute kaasuste lisandumine on minimaalne ning üks pikaajaline vaidlus lõppes ERR-i kasuks koos õigusabi kulude tagasisaamisega. Arutleti kohtuvaidluste vähenemise põhjuste, EL-i kaebuse menetlemise ja võimalike rahaliste kaotuste üle, leides, et viimased on väikesed.  **Otsus:** informatsioon võeti teadmiseks. |
| 15-10-2024 | Standardid ja regulatsioonid | Marlen Veiler (ERR-i pearaamatupidaja) | Pearaamatupidaja tutvustas ERR-i mõjutavaid maksumuudatusi, sealhulgas käibemaksu tõusu, mootorsõidukimaksu ja pensioni II samba sissemaksete muudatusi, mis suurendavad kulusid ja töökoormust. Arutleti maksumuudatuste rahalise mõju, võimalikku kasumi maksustamist ning eelarvekärbete ja palgaläbirääkimistega seotud küsimusi.  **Otsus:** informatsioon võeti teadmiseks. |
| 10-12-2024 | Välisauditi (2024.a. kohta) eelauditi tulemused | PWC audiitorid | Välisaudiitorid andsid ülevaate eelauditi tulemustest, tuues välja ostuarvete ja kinnitamisprotsessi puudujäägid ning ERR-i uue telemaja ehitusega seotud finantsmõjud. Lisaks käsitleti ERR-i uut rolli elutähtsa teenuse osutajana, mis toob kaasa täiendavad nõuded riskianalüüsiks ja toimepidevuse tagamiseks.  **Otsus:** eelaudit kiideti heaks. |

**Hinnang:**

Käsitleti raamatupidamise ja aastaaruande koostamise protsesse ning analüüsiti välisauditite hinnanguid. Arutleti kohtuvaidluste, maksupoliitika ja regulatsioonide mõju üle ERR-i tegevusele, samuti riskianalüüsi ja jätkusuutlikkuse küsimusi. Kõik auditi tulemused ja arutelud võeti teadmiseks ning eelaudit kiideti heaks.

## IV VÄLISAUDITEERIMINE

Audiitorkontrolli protsessi eesmärgiks on audiitorettevõtte sõltumatuse kinnitamine ja ERR-i juhtkonna poolne audiitoraruande järelduste rakendamine jälgimise. Sellega seoses pööratakse tähelepanu järgmistele aspektidele:

* *välisauditi teostaja valiku kriteeriumid ja teostaja valik;*
* *välisauditi teostamise ulatus ja audiitorlepingu tingimused;*
* *auditite tulemuste analüüs ja hinnang;*
* *ERR-i juhtkonna tegevused auditite tähelepanekute rakendamiseks;*

Koostöö välisaudiitoritega ja nende sõltumatuse ning professionaalsuse jälgimine on auditikomitee üks olulisemaid ülesandeid.

|  |  |  |  |
| --- | --- | --- | --- |
| Koosoleku toimumine | Päevakorrapunkt | Esitleja/Kutsutud osalejad | Järeldused ja ettepanekud |
| 04-04-2024 | Välisaudiitori 2023. a. lõppauditi tutvustus ja arutelu | PWC audiitorid | Vt. eespool |
| 14-05-2024 | Informatsioon ja tingimused välisaudiitori konkursi kohta | Juhatus | Võrreldes eelneva koosolekuga ei ole uut informatsiooni lisandunud. Pakkumisprotsess hetkel kestab.  **Otsus:** informatsioon võeti teadmiseks |
| 27-08-2024 | Välisaudiitori valikuprotsess | Juhatus | Valimiskomisjon, kuhu kuulusid auditikomitee liikmed ja ERR-i juhtkonna esindajad, analüüsis kahte laekunud pakkumust vastavalt hanketingimustele. Hinnati audiitorteenuse metoodikat, kusjuures mõlemad pakkumused leiti olevat süsteemsed ja läbimõeldud, kuid üks neist hinnati spetsiifika arvestamisel mõnevõrra nõrgemaks.  **Otsus**: komisjon otsustas pakkumuste hinnataseme ja metoodika hindamise tulemustest lähtuvalt teeb auditikomitee ERR-I nõukogule ettepaneku sõlmida audiitorteenuste osutamise leping aastate 2024-2027 kohta audiitorettevõttega PriceWaterhouseCoopers |
| 15-10-2024 | Välisauditi eelauditi arutelu | PWC audiitorid | Vt. eespool |
| 10-12-2024 | Välisauditi eelauditi tulemused | PWC audiitorid | Vt. eespool |

**Hinnang**: Auditikomitee on korrapäraselt kohtunud välisaudiitori (*PriceWaterhouseCoopers*) esindajatega ja arutanud auditeerimisega seotud küsimusi ja tähelepanekuid. Nendest tulenevalt on tähelepanekuid ja ettepanekuid arutati ka juhatuse ja raamatupidamisosakonnaga. Arutati finantseerimismudelit, palgasurvet ning tulevikurahastust, rõhutades sõltumatuse säilitamise vajalikkust. Uus ERR-i audiitorteenuse leping sõlmiti PriceWaterhouseCoopersiga aastateks 2024–2027.

# V MUUD ÜLEVAATED

Ühe auditikomitee töövormina jätkusid kohtumised ERR-i juhatuse liikmetega.

|  |  |  |
| --- | --- | --- |
| Koosoleku toimumine | Päevakorrapunkt | Tegevused |
| 11-06-2024 | Kohtumine R2 juhi Margus Kamlatiga | R2 muudatused on olnud tulemuslikud, kuid protsessi käigus tehti kommunikatsioonivigu, millest juhatus on õppinud ja need organisatsiooni raamistikus läbi mõtestanud. |

**Hinnang:** Kohtumised juhatuse liikmetega ja osakondade juhtidega olid produktiivsed ja võimaldasid saada spetsiifilisemat informatsiooni ERR-i valdkondade toimimise kohta.

# VI AUDITIKOMITEE TÖÖKORRALDUS

Auditikomitee tulemuslik töö sõltub efektiivsest töökorraldusest. See eeldab toimivat töökorraldust, tegevuse planeerimist ja selget kommunikatsiooni.

Alljärgnevas tabelis on toodud auditikomitee töökorraldusliku tegevusega seotus päevakorrapunktide käsitlemine.

|  |  |  |  |
| --- | --- | --- | --- |
| Koosoleku toimumine | Päevakorrapunkt | Esitleja/Kutsutud osalejad | Tegevused |
| 20-02-2024 | Auditikomitee 2023. aasta tegevusaruande koostamise alused | Auditikomitee esimees Viktor Trasberg | Anti ülevaade tegevusaruannete formaadi ja sisu teemadel. Sooviti teha ülevaate mahtu kompaktsemaks.  **Otsus:** informatsioon võeti teadmiseks. |
| 04-04-2024 | Auditikomitee 2023.a. tegevusaruanne | Auditikomitee esimees Viktor Trasberg | Analüüsiti toimunud tegevusi.  **Otsus:** tegevusaruanne kinnitati. |
| 10-12-2024 | Auditikomitee 2025. aasta tööplaan | Auditikomitee esimees Viktor Trasberg | **Otsus:** kiideti tööplaan heaks ja kinnitati |

**Hinnang:**

Auditikomitee on Töökorras sätestatud tingimustel korraldanud koosolekuid ja käsitlenud tööplaanis kavandatud teemasid. Auditikomitee on püüdnud paremini integreerida oma tegevust Nõukogu ülesannete ja funktsioonidega ning operatiivselt informeerida Nõukogu olulistest vaatluse all olevatest teemadest. Võrreldes esialgse tööplaaniga ei toimunud koosolekut novembris ning plaanitud teemasid käsitleti järgnevatel koosolekutel.

# AUDITIKOMITEE LÕPPHINNANG

2024. majandusaastal tegutses auditikomitee lähtuvalt oma kehtivast töökorrast ning selle alusel kavandatud ja nõukogu poolt kinnitatud tööplaanist. Auditikomitee on täitnud täies mahus talle määratud ülesandeid ning kohustusi. Meie tegevusele ei ole seatud mingeid piiranguid ja meile on tehtud kättesaadavaks soovitud informatsioon. Auditikomitee tegevuse käigus kujunenud seisukohtadest oleme korrapäraselt teavitanud ERR-i nõukogu ja juhatust.

2024. majandusaasta kohta oleme kujundanud oma hinnangud järgmiste tegevuste suhtes:

1) finantstegevuse korraldus;   
2) riskijuhtimise ja sisekontrolli tõhusus;  
3) raamatupidamise aastaaruande audiitorkontrolli protsess;  
4) audiitorettevõtja ja seaduse alusel audiitorühingut esindava vandeaudiitori sõltumatus ja tegevuse vastavust teistele seaduse nõuetele.

Auditikomiteele ei ole teada läbiviidud ja esitatud välis- ja siseauditite ning muude kontrolltegevuste tulemustest lähtuvalt ühtegi niivõrd kriitilist asjaolu, mis ohustaks sisekontrollisüsteemi mõjusust, majandustegevuse jätkuvust või põhjustaks mõne protsessi ja/või funktsiooni toimivuse katkemise ja/või võiks avaldada olulist mõju ERR-i 2024. majandusaasta aruandele.

Auditikomitee rõhutab, et eelarvekärbete tingimustes peab ERR põhjalikult hindama oma suutlikkust täita talle pandud ülesandeid Eesti Rahvusringhäälingu seaduse ja arengukava raamistikus. Auditikomitee hinnangul ei ole ERR-i finantspositsiooni võimalik enam üksnes tegevuskulude kokkuhoiuga parandada viisil, mis tagaks seadusest tulenevate eesmärkide nõuetekohase täitmise. Kasvavate kulude ja piiratud ressursside tingimustes võib osutuda vajalikuks ERR-i rahastusmudeli ümberkujundamine ning talle pandud ülesannete või prioriteetide ümberhindamine.

Soovitame ERR-i nõukogul majandusaasta aruanne kinnitada.

Viktor Trasberg auditikomitee esimees

Taavi Saat auditikomitee liige

Tõnis Vahesaar auditikomitee liige

/Allkirjastatud digitaalselt/

# Lisa 1. AUDITIKOMITEE TÖÖPLAANI TÄITMINE, 2024.a.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Vastu võetud auditikomitee poolt**  **Kinnitatud ERR-i nõukogus** | **12-12-23**  **23-01-24** |  |  |  |  |  |  |
|  | **AUDITIKOMITEE TEGEVUSED VALDKONDADE LÕIKES 2024** | **20-02-24** | **16-04-024** | **14-05-24** | **11-06-24** | **27-08-24** | **15-10-24** | **10-12-24** |
| **1** | **Finantstegevuse korralduse jälgimine ja analüüs** |  |  |  |  |  |  |  |
|  | Likviidsuse ja finantsriskide ülevaade ning juhtimine (suhtarvud) |  |  |  | \* |  |  |  |
|  | Finantseelarve ja aruandluse koostamise protsessi järjepidevus |  | \* |  |  |  | \* |  |
|  | ERR-I rahastusmudeli arutelu |  |  |  | \* |  |  |  |
| **2** | **Valitsemise, riskijuhtimise ning sisekontrolli jälgimine ja analüüs** |  |  |  |  |  |  |  |
|  | Ülevaade ERR-i sisekontrollisüsteemist ja selle toimimise hindamine | \* |  |  |  |  |  |  |
|  | Pettuste ennetamise ja rikkumistest teavitamise mehhanismi tõhusus |  |  |  |  |  |  | \* |
|  | Nõuetele vastavuse ülevaade (s.h. uued /käimasolevad vaidlused ning eesseisvad seadusemuudatused) |  |  | \* |  |  |  |  |
|  | Auditikomitee kohtumine ERR-I üksuste juhtidega |  |  |  | \* |  |  |  |
| 2.1 | **Koostöö siseaudiitoriga** |  |  |  |  |  |  |  |
|  | Siseaudiitori tööplaani kinnitamine |  |  |  |  |  |  | \* |
|  | Siseauditi tegevusaruande hindamine ja kinnitamine | \* | \* |  |  |  |  |  |
|  | Siseaudiitori riskiregistri ajakohasuse hinnangu ja ettepanekute ülevaate |  |  |  |  | \* |  |  |
|  | Siseauditi töökorralduslikud küsimused | \* |  |  |  |  |  |  |
|  | **Nõuandev ja analüütiline töövõtt** |  |  |  |  |  |  |  |
|  | ERR toodetava sisu kvaliteedi hindamise protsessid | \* |  |  |  |  |  |  |
|  | ERR üksuste eesmärgid (produtsendid) |  |  | \* |  |  |  |  |
|  | Asjaajamiskorra täitmine/teabehaldus |  |  |  |  |  | \* |  |
|  | Lepingute täitmise analüüs |  |  |  |  |  |  | \* |
|  | ERR-i töötajate seotus äriühingutega ja majandushuvide deklareerimine | \* |  |  |  |  |  |  |
| **2.2** | **Riskijuhtimise protsessi jälgimine ja analüüs** |  |  |  |  |  |  |  |
|  | Riskiregistri ajakohasuse hindamine ja riskijuhtimise protsess |  |  |  |  | \* |  |  |
|  | Ärikriitiliste protsesside ülevaade ja taasteplaanide olemasolu hindamine |  |  |  |  | \* |  |  |
| **3** | **Raamatupidamine ja majandusaasta aruande koostamine protsessi jälgimine** |  |  |  |  |  |  |  |
|  | Majandusaasta aruande analüüs |  | \* |  |  |  |  |  |
|  | Raamatupidamise protsessi hindamine |  | \* |  |  |  | \* |  |
|  | Standardite ja regulatsioonide muutuste mõju hindamine |  |  |  |  |  | \* |  |
| **4** | **Koostöö välisaudiitoriga** |  |  |  |  |  |  |  |
|  | Välisaudiitori valiku protsessi väljatöötamine ja konkursi korraldamine |  |  | \* | \* | \* |  |  |
|  | Välisauditi tegevusulatus, -plaan, -metoodika |  |  | \* |  |  | \* |  |
|  | Välisaudiitori eelauditi tähelepanekute arutelu |  |  |  |  |  |  | \* |
|  | Välisaudiitori töö tulemuste ülevaade ja hindamine |  | \* |  |  |  |  |  |
| **5** | **Auditikomitee tegevuse korraldamine** |  |  |  |  |  |  |  |
|  | II poolaasta tegevusplaani täpsustamine |  |  |  | \* |  |  |  |
|  | Auditikomitee 2023. aasta tegevusaruande koostamine ja tegevuse analüüs | \* | \* |  |  |  |  |  |
|  | Auditikomitee 2025.a tööplaani koostamine |  |  |  |  |  |  | \* |